גם אתם התאכזבתם לקרוא על ביטול ה-Galaxy Note 7 לאחר אותה סאגה מתוקשרת בה התפוצצו מכשירים עקב תקלה חמורה בסוללה? כעת מחזירה סמסונג את המכשיר למדפים, בשלב זה בשוק הדרום קוריאני בלבד, ולאחר שעבר מקצה שיפורים ובדיקות מחמירות.
תכירו, Galaxy Note 7 Fan Edition (או בשמו המקוצר Galaxy Note 7 FE), הוכרז היום על ידי חברת סמסונג, ויגיע לשוק הקוריאני ב-7 ביולי במחיר של כ-611 דולרים לערך. לפחות בשלב הראשון מדובר במהדורה מוגבלת מאוד של מכשירים, 400 אלף יחידות בלבד, ובחברה לא ממהרים לפרסם האם כמות זו תגדל בהמשך ונוכל לראות את המכשיר גם בשווקים נוספים.
הפעם בסמסונג לא לקחו סיכון מיותר, וה-Note 7 SE מגיע עם קיבולת סוללה קטנה יותר, וזו עברה בדיקות מקיפות ומחמירות כדי לוודא שהפעם לא יהיו הפתעות כלשהן. המפרט עצמו זהה לחלוטין ל-Galaxy Note 7 המקורי, והקוריאנית דאגה לשלב את העוזר האישי Bixby שראינו כבר במכשירי ה-S8. אז כמו שאתם מבינים, לא מדובר בקאמבק מפואר, אבל מצד שני דאגה סמסונג למחזר את כל הרכיבים של הדגם המקורי, ולא להשליך אותן לפח. גם זה משהו.